ชวนเที่ยว “บ้านต่อแพ” ชุมชนท่องเที่ยวเชิงวัฒนธรรม ควบคู่นวัตวิถีชุมชน
นายชัยเดช สุทินกรณ์ ผู้ใหญ่บ้านต่อแพ หมู่ที่ 1 ตำบลแม่เงา อำเภอขุนยวม จังหวัดแม่ฮ่องสอน เปิดเผยว่า ชุมชนบ้านต่อแพเป็นหนึ่งชุมชนชาวไทใหญ่ ที่ยังคงรักษาไว้ซึ่งวิถีชีวิต  วัฒนธรรม ประเพณีที่งดงามและยังคงรักษาวัฒนธรรมประเพณีไว้คู่กับชุมชน อย่างเหนียวแน่น  ชุมชนสามารถนำต้นทุนด้านแหล่งโบราณสถาน แหล่งเรียนรู้ทางประวัติศาสตร์ นำมาสู่แหล่งท่องเที่ยวเชิงวัฒนธรรมได้เป็นอย่างดีมีการจัดตั้งศูนย์เรียนรู้การต้องลาย เป็นปานซอยลายแบบศิลปะไทใหญ่ผสมพม่า มีร้านค้าผลิตภัณฑ์ชุมชน OTOP นวัตวิถี เพื่อจำหน่ายผลิตภัณฑ์ต่างๆ ซึ่งเป็นฝีมือของสมาชิกในชุมชนไว้จำหน่าย เช่น กุ๊ปไต เครื่องจักสานหลากหลายแบบ เสื้อผ้าชุดไทใหญ่ ทั้งของผู้ชายและผู้หญิง รวมถึงเฟอร์นิเจอร์ของใช้ในบ้านที่ทำจากไม้ไผ่ ซึ่งมีออเดอร์สั่งทำตลอด สร้างรายได้เสริมให้กับสมาชิกในชุมชนด้วยชุมชนบ้านต่อแพยังมีปูชนียสถานที่สำคัญ เป็นที่ยึดเหนี่ยวจิตใจ ให้กับคนในชุมชนคือ วัดต่อแพ ซึ่งเป็นวัดเก่าแก่ ตั้งขึ้นเมื่อปี พ.ศ.2463 มีศาลาการเปรียญ อาคารสถาปัตยกรรมพม่าผสมไทใหญ่ที่สวยงาม และยังมีสภาพสมบูรณ์ ก่อสร้างด้วยไม้สักทั้งหลัง หลังคาซึ่งมีหลายชั้นแยกออกจากกันเป็นหลังๆ มุงด้วยสังกะสีที่สลักลวดลายสวยงาม ภายในวัดต่อแพ มีวัตถุโบราณล้ำค่าหลายชิ้น เช่น ผ้าม่านเก่าแก่อายุกว่า 150 ปี ตู้พระธรรมซึ่งนำมาจากเมืองมะละแหม่ง ธรรมาสน์สร้างใน พ.ศ. 2464 พระพุทธรูปล้ำค่าอีกหลายองค์ รวมไปถึงถานหรือส้วมพระสงฆ์สมัยโบราณที่สร้างขึ้นอย่างวิจิตรนอกจากนี้ เด็กและเยาวชนในพื้นที่ ยังได้รับการส่งเสริมให้รักษาและสืบสานความเป็นเอกลักษณ์ และอัตลักษณ์ทางวัฒนธรรม โดยโรงเรียนชุมชนบ้านต่อแพ ได้สนับสนุนให้นักเรียนได้เรียนรู้ ด้านการแสดงศิลปะการแสดงพื้นบ้าน เช่นการรำนก รำโต เป็นต้นสำหรับการเดินทางใช้เส้นทางหลัก 108 จากจังหวัดเชียงใหม่ ถึงอำเภอขุนยวม จังหวัดแม่ฮ่องสอน มีทางแยกเข้าหมู่บ้านต่อแพ ซึ่งหมู่บ้านอยู่ห่างจากตัวอำเภอขุนยวม  ประมาณ 5 กิโลเมตร เป็นถนนลาดยางจนถึงหมู่บ้านผู้ใหญ่บ้านต่อแพ ระบุว่า หากนักท่องเที่ยวมีโอกาสเดินทางมาเยี่ยมเยือนจังหวัดแม่ฮ่องสอน  เมื่อสถานการณ์โควิด-19 คลี่คลาย ไม่ควรพลาดที่จะเดินทางไปเที่ยวชมชุมชนบ้านต่อแพแห่งนี้